钦定古今图书集成/历象汇编/庶征典/第098卷 > 南齐
## 钦定古今图书集成/历象汇编/庶征典/第098卷 > 南齐

### 武帝永明九年明堂灾乐游正阳堂灾

按《南史齐武帝本纪》，“永明九年三月癸巳，明堂灾，夏
五月己未，乐游正阳堂灾。”

### 东昏侯永元二年宫内灾

按《南史齐东昏侯本纪》，永元二年“秋七月甲申夜，宫
内火，唯东阁内明帝旧殿数区及太极以南得存，馀
皆荡尽。”

按《南齐书五行志》：永元二年八月，宫内火，烧西斋璿
仪殿及昭阳、显阳等殿，北至华林墙，西及秘阁北屋
三千馀间。京房《易传》曰：“君不思道，厥妖火烧宫秘阁。”
与《春秋》宣榭火同。天意若曰，既无纪纲，何用典文为
也？

永元三年，乾和殿火，豫章火。

按《南史齐东昏侯本纪》：“三年二月丙寅，乾和殿西厢
火，合夕便发。其时帝犹未还，宫内诸房阁已闭，内人
不得出，外人又不敢辄开。比及开，死者相枕。领军将
军王莹率众救火，太极殿得全，内外叫唤，声动天地。
帝三更中方还，先至东宫，虑有乱，不敢便入，参觇审
无异，乃归。其后出游，火又烧璿仪、曜灵等十馀殿及”
柏寝，北至华林，西至秘阁，三千馀间皆尽。左右赵鬼
能读《西京赋》云：“柏梁既灾，建章是营。”于是大起诸殿。
按《南齐书五行志》：三年正月，豫章郡天火烧三千馀
家。京房《易占》曰：“天火下烧民屋，是谓乱治杀兵作。”是
年，台军与义师偏众相攻于南江诸郡。二月，乾和殿西厢火，烧屋三十间。是时西斋既火，帝徙居东斋，高
宗所住殿也，与《烧宫占》同。